
Súlypont vezérelt elektromos gördeszka megtervezése és kivitelezése

A munkám célja egy súlypontvezérlelt elektromos gördeszka megalkotása, amely új koncepció a mobil közlekedési eszközök körében. Egy hagyományos gördeszkát vettem alapul, majd elektromos hajtást, valamint az egyensúly vezérelt járműveknél megszokott irányítási formához hasonló vezérlési módot rendeltem hozzá. Így az eszközt a felhasználó csupán saját tömegközéppontja helyzetének változtatásával képes irányítani.
Az irodalomkutatás során áttekintettem az egyensúly vezérelt elektromos járműveket, amelyekről általánosan elmondható, hogy giroszkóp szolgáltatja az alap jelet az irányításhoz. A gördeszka négykerekű, stabil felépítése miatt nincs lehetőség a menetirány szerinti dőlés érzékelésére, ezért döntöttem mérlegcellák alkalmazása mellett, amelyek az első és hátsó felfüggesztésbe építve megfelelő jelet szolgáltatnak a súlypont helyzetének meghatározásához.
Az elektromos hajtások vizsgálata során arra a következtetésre jutottam, hogy egyenáramú elektromos rendszert célszerű alkalmaznom a mobilitás megvalósítása miatt, így akkumulátorokról egyszerűen táplálható a rendszer. A villamos motor kiválasztása során az egyenáramú kefe nélküli motor (BLDC) jelentette a legjobb megoldást.
Az eszköz megvalósítását a mechanikai tervezéssel kezdtem. Miután szoftveresen ellenőriztem a tervezett elemek mechanikai megfelelőségét, fizikailag is elkészítettem a mérőcellák beépítéséhez szükséges alumínium lemezalkatrészeket. Továbbá a motor és a fogasszíjas hajtásrendszer is beszerelésre került.
Az elektronika összeállítását a tervezett kapcsolási rajz alapján valósítottam meg és az egész elektronikai rendszer egy műanyag védődobozban kapott helyet, mely a gördeszka aljához került felfogatásra.
Az ESP-32 mikrovezérlőn futó szoftver megírását C-nyelven, Arduino környezetben valósítottam meg. A vezérléshez alapjelként szolgált a mérőcellák adataiból származtatott súlyarány, melyen csúszó ablakos átlagoló szűrőt alkalmaztam a simítás érdekében. A program különböző funkcióit a szűrt alapjel kijelölt tartományaira osztottam fel.
Tesztelés során kerültek meghatározásra a programhatárok megfelelő súlyarány értékei, valamint a gyorsulási és lassulási idő minimumai. Az átlagoló szűrő elemszámát úgy kellett megválasztanom, hogy megfelelő mértékű szűrés mellett a lehető legkevesebb késleltetést okozza. E paraméterek pontos beállításával készült el a megfelelően működő eszköz, amely megfelel a vele szemben állított követelményeknek.



